અમારા ઉતારાની બહાર રોજ સવારે પીઠ્ઠુઓ ટોળે વળતા. પીઠ્ઠુ એટલે પોતાની પીઠ પર લોકોને બેસાડીને સવારી કરાવે એ લોકો. ખાસ કરીને જે લોકોને ચાલવાની તકલીફ પડે એ લોકો તેમનો લાભ લેતા હોય છે. સવારે ટોળું બેઠું હતું ત્યાં હું ગયો. તેમના ફોટા પાડ્યા. પછી તો તેઓ બધા ભાઈબંધ જેવા બની ગયા. તેમની સાથેની વાતોમાં ઘણી રસપ્રદ વિગત જાણવા મળી. તેઓ નેપાળથી આવે છે. અહીં છ મહિના એ લોકો રહે અને રોજીરોટી મેળવે. તેમનું ફક્ત આ જ કામ. કોઈ સવારી મળે તો ઠીક, બાકી તેઓ રાહ જોતા બેસી રહે. સવારી કરનારનું વજન 50 કિલો કે તેથી ઓછું હોય તો મંદીર સુધી લઈ જવાનું 300 રૂપિયા ભાડું. અને 60 કિલોથી વધારે હોય તો 600 રૂપિયા ભાડું હોય છે.